[ERA ACOLO?] Ai observat monumentul lui Gheorghe Duca de la Piața Gării de Nord? E pitit după florării, gherete și benzinării. Fin.

Ing. Gheorghe Duca (1847-1899), fiu de general din vremea lui Cuza și tatăl prim-ministrului interbelic I. G. Duca, a fost director general al CFR, director al Școlii de Poduri și Șosele (ulterior Școala Politehnică). A reformat învățământul politehnic din România. De aceea are monument în București:

► 1924: inaugurarea Monumentului lui Gheorghe Duca în Piața Gării de Nord. Sculptori: Dimitrie Paciurea, Filip Marin. Arhitect: Ștefan Burcuș.

► Detalii: monumentul e format dintr-un bust al lui Duca și un grup statuar la baza soclului – o femeie cu o carte în mână și o fată care scrie inscripția de pe soclu. Pe lateral – câte o sferă de piatră cu emblema CFR (roata înaripată) și basoreliefuri din bronz cu scene din activitatea lui Duca.

► Anii ’30: monumentul e mutat dinspre Piața Gării de Nord spre Calea Griviței, ca urmare a reconstrucției Gării și reconfigurării pieței

► După al Doilea Război Mondial: comuniștii nu distrug monumentul, dar îl lasă să se prăfuiască

► După 2005: monumentul e curățat și restaurat

► Prezent: monumentul nu este deloc vizibil din Piața Gării de Nord, pentru că e ascuns în spatele a două florării, liftului de la metrou, unei benzinării, unei tonete RATB și al unui stâlp. Atât au putut autoritățile să amenajeze.

Așa cum e cazul de multe ori în București, monumentele vechi valoroase sunt lăsate de izbeliște și se aruncă masiv cu bani publici în monumente noi, urâte și inutile, în loc ca banii să fie direcționați către amenajarea unor spații pietonale în jurul monumentelor vechi, care ar fi astfel puse în valoare. Monumentul lui Duca e pe un spațiu mizerabil, insalubru și nu are vedere la piața principală, este practic ascuns. Cetățenii nu se pot bucura de unul dintre cele mai frumoase monumente din București, care e parazitat de structuri temporare și asaltat de kitsch și nesimțire. Poftiți la cultură!

Acesta este un site cu caracter informativ și educativ . Publicam aceste informații pentru cunoștințele culturale ale publicului. Dacă doriți să eliminăm o postare sau să facem modificări, vă rugăm să ne contactați. Nu intenționăm încălcarea dreptului de autor.